(Návrh)

Zákon
z .......................,

ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a menia a dopĺňajú niektoré ďalšie zákony

Národná rada Slovenskej republiky sa uzniesla na tomto zákone:

Čl. I

Zákon Slovenskej národnej rady č. 369/1990 Zb. o obecnom zriadení v znení zákona Slovenskej národnej rady č.96/1991 Zb., zákona Slovenskej národnej rady č. 130/1991 Zb., zákona Slovenskej národnej rady č. 421/1991 Zb., zákona Slovenskej národnej rady č. 500/1991 Zb., zákona Slovenskej národnej rady č. 564/1991 Zb., zákona Slovenskej národnej rady č. 11/1992 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 43/1993 Z.z., zákona Národnej rady Slovenskej republiky č. 252/1994 Z.z., zákona Národnej rady Slovenskej republiky č. 287/1994 Z.z., zákona č. 229/1997 Z.z., zákona č. 225/1998 Z.z., zákona č. 233/1998 Z.z., nálezu Ústavného súdu Slovenskej republiky č. 185/1999 Z.z., zákona č. 389/1999 Z.z. a zákona č. 6/2001 Z.z. sa mení a dopĺňa takto:

1. V § 1 odsek 1 prvá veta znie: „Obec je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt.1)“.

Poznámka pod čiarou k odkazu 1 znie:
„1) Čl. 64a Ústavy Slovenskej republiky č. 460/1992 Zb. v znení ústavného zákona č. 90/2001 Z.z.“.

2. V § 1 odsek 2 znie:
„(2) Základnou úlohou obce pri výkone samosprávy je starostlivosť o všestranný rozvoj jej územia a potreby jej obyvateľov. Obci pri výkone samosprávy možno ukladať povinnosti a obmedzenia len zákonom a na základe medzinárodnej zmluvy1a).“.

Poznámka pod čiarou k odkazu 1a znie:
„1a) Čl. 67 ods. 2 Ústavy Slovenskej republiky v znení ústavného zákona č. 90/2001 Z.z.“.

3. V § 1 odsek 4 znie:
„(4) Ak osobitný zákon pri úprave pôsobnosti obce neustanoví, či ide o výkon samosprávy obce  alebo o prenesený výkon štátnej správy, platí, že ide o výkon samosprávy obce.“. 

4. V § 1 sa vypúšťa odsek 5.

5. Za § 1 sa vkladajú § 1a a 1b, ktoré znejú: 
„§ 1a
Názov obce

(1) Obec a jej časť má svoj názov. Názov obce a jej časti sa uvádza v štátnom jazyku.1b) Označovanie obce v inom jazyku upravuje osobitný zákon.1c) 
(2) Názov obce určuje alebo mení vláda Slovenskej republiky (ďalej len „vláda“) nariadením. Rozhodnúť o zmene názvu obce možno iba so súhlasom obce. Názvy častí obcí určuje a mení Ministerstvo vnútra Slovenskej republiky (ďalej len „ministerstvo“) na návrh obce.
(3) Názvy nových obcí a ich častí sa určujú spravidla podľa názvov častí obce, názvov miestnych častí, podľa pomenovaní významných prírodných útvarov, javov alebo historických udalostí súvisiacich s územím obce alebo po nežijúcich významných osobnostiach.
(4) Obec, ktorá vznikne zlúčením obcí, má spravidla názov jednej zo zlučovaných obcí. Ak zlučované obce neustanovia v dohode o zlúčení obcí názov novej obce, pretože sa na ňom nedohodli, navrhne ho ministerstvo. Výnimočne možno určiť aj zložený názov obce. 
(5) Obec, ktorá vznikne rozdelením obce, má spravidla názov, ktorý mala ako časť obce. Ak nová obec nevznikla z bývalej časti obce, určí sa jej názov podľa odseku 3.
(6) Neprípustné sú názvy obcí a názvy častí obcí, ktoré sú dlhé, duplicitné, urážajúce mravnosť, náboženské alebo národnostné cítenie a nepriliehavé vzhľadom na historický vývin územia.
(7) Ak sa má určiť alebo zmeniť názov obce alebo jej časti v súvislosti so zmenou jej územia, treba obe zmeny vykonať s rovnakou účinnosťou.“.

§ 1b
Symboly obce

(1) Obec používa pri výkone samosprávy vlastné symboly. Obecnými symbolmi sú erb obce, vlajka obce, pečať obce, prípadne aj znelka obce.
(2) Právo používať svoje symboly má aj časť obce. Obecné symboly môžu používať aj právnické osoby zriadené alebo založené obcou a so súhlasom obce aj iné právnické osoby a fyzické osoby. Obec môže rozhodnúť, že iné právnické osoby a fyzické osoby môžu používať obecné symboly za poplatok.1d)
(3) Obec označuje erbom obce a vlajkou obce budovu, ktorá je sídlom orgánov obce, zasadaciu miestnosť obecného zastupiteľstva a úradnú miestnosť starostu obce (ďalej len „starosta“).
(4) Obec používa úradnú pečiatku s erbom obce a názvom obce  na rozhodnutia a osvedčenia dôležitých skutočností alebo oprávnení vo veciach patriacich do výkonu samosprávy obce.
(5) Obec predkladá ministerstvu návrh na zápis obecných symbolov do Heraldického registra Slovenskej republiky.“.

Poznámky pod čiarou k odkazom 1b,1c a 1d znejú:
„1b)  § 3 ods. 3 písm. d) zákona Národnej rady Slovenskej republiky č. 270/1995 Z.z. o štátnom jazyku Slovenskej republiky.
  1c) Zákon Národnej rady Slovenskej republiky č. 191/1994 Z.z. o označovaní obcí v jazyku národnostných menšín.
  1d)  § 10d zákona Slovenskej národnej rady č. 544/1990 Zb. o miestnych poplatkoch v znení zákona 
č. .../2001 Z.z.“.

6. § 2 vrátane nadpisu znie:
„§ 2
Územie obce 

(1) Územie obce je územný celok, ktorý tvorí jedno alebo viac katastrálnych území.
(2) Územie obce sa môže členiť na časti obce. Časť obce má vlastný názov; časť obce nemusí mať vlastné katastrálne územie. 
(3) Obec zriaďuje, zrušuje, rozdeľuje alebo obce zlučuje vláda nariadením. Rozhodnúť o tom možno iba so súhlasom obce a na základe stanoviska krajského úradu, v ktorého územnom obvode sa obec nachádza.
(4) Rozhodnúť o inej zmene územia obce ako sa uvádza v odseku 3 patrí krajskému úradu, ak osobitný zákon neustanovuje inak.2) Rozhodnúť o tom možno iba so súhlasom obce.“.

Poznámka pod čiarou k odkazu 2 znie:
„2) § 52 zákona Národnej rady Slovenskej republiky č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam (katastrálny zákon).“.

7. Za § 2 sa vkladajú § 2a, 2b, 2c a 2d, ktoré znejú:
„§ 2a
Zlučovanie a rozdeľovanie obcí

(1) Dve obce alebo viac obcí sa môžu zlúčiť do jednej obce; obec sa môže rozdeliť na dve obce alebo viac obcí. Zlúčením obcí zanikajú zlučované obce a vzniká nová obec; rozdelením obce zaniká rozdeľovaná obec a vznikajú nové obce. Zlúčiť obce alebo rozdeliť obec možno len s účinnosťou ku dňu konania všeobecných volieb do orgánov samosprávy obcí.
(2) Súčasťou návrhu na zlúčenie obcí je dohoda o zlúčení obcí a údaje o výsledkoch hlasovania obyvateľov zlučovaných obcí. Dohoda o zlúčení obcí obsahuje najmä:
a) názvy obcí, ktoré dohodu uzatvárajú,
b) dátum, ku ktorému sa obce zlučujú,
c) názov novej obce a sídlo jej orgánov,
d) označenie katastrálnych území novej obce, 
e) určenie majetku novej obce, vrátane finančných prostriedkov, pohľadávok a záväzkov, ako aj označenie právnických osôb novej obce,
f) zoznam všeobecne záväzných nariadení (ďalej len „nariadenie“) vydaných zlučovanými obcami, 
g) podpisy starostov zlučovaných obcí s uvedením ich mena, priezviska a funkcie.
(3) Obec vzniknutá zlúčením obcí je ich právnym nástupcom.
(4) Novovzniknutá obec zasiela kópiu dohody o zlúčení Štatistickému úradu Slovenskej republiky, okresnému úradu a daňovému úradu.
(5) Obec sa môže rozdeliť, ak novovzniknuté obce budú mať katastrálne územie alebo súbor katastrálnych území tvoriaci súvislý územný celok, najmenej 3000 obyvateľov, urbanisticky nesplynuli s ostatnými časťami obce a do ich rozvoja neboli vložené investície, od ktorých je závislá celá obec.
(6) Dohodu o rozdelení obce a ďalšie dokumenty podpisuje starosta obce a splnomocnenec petičného výboru alebo osoba určená v petícii2a). Na rozdelenie obce sa primerane vzťahujú odseky 2 až 4.

§ 2b
Označovanie ulíc a iných verejných priestranstiev

(1) Obec určuje a mení názvy ulíc a iných verejných priestranstiev.
(2) V obci, v ktorej je viac ulíc alebo iných verejných priestranstiev, má každá ulica alebo iné verejné priestranstvo svoj názov.
(3) Názvy ulíc a iných verejných priestranstiev sa určujú s prihliadnutím na históriu obce, podľa významných nežijúcich osobností, podľa vecí a pod. Neprípustné sú názvy podľa žijúcich osôb, názvy dlhé, duplicitné, urážajúce mravnosť, náboženské alebo národnostné cítenie, jazykovo nesprávne a názvy nepriliehavé vzhľadom na históriu obce.
(4) Označovanie ulíc a iných verejných priestranstiev názvami zabezpečuje obec na vlastné náklady.

§ 2c
Číslovanie stavieb

(1) Obec určuje stavbám súpisné číslo a orientačné číslo, vedie evidenciu súpisných čísiel a evidenciu orientačných čísiel a udržiava ju v súlade so skutočným stavom. 
(2) Na označovanie stavieb súpisnými číslami obstaráva obec na vlastné náklady tabuľky rovnakého vzoru. Obec môže rozhodnúť o označovaní stavieb orientačnými číslami na tabuľkách rovnakého tvaru.
(3) Na účely prevodu vlastníctva k stavbe a poistenia stavby môže obec určiť stavebníkovi súpisné číslo a orientačné číslo aj bez kolaudačného rozhodnutia.

§ 2d

Odo dňa vyhlásenia referenda, volieb do Národnej rady Slovenskej republiky, volieb prezidenta Slovenskej republiky alebo ľudového hlasovania o jeho odvolaní, volieb do orgánov územnej samosprávy, hlasovania obyvateľov obce alebo sčítania obyvateľov, domov a bytov nemožno až do ich vykonania rozhodnúť o územnej zmene, určiť alebo zmeniť názov obce alebo jej časti, určiť názov ulice alebo iného verejného priestranstva, ani rozhodnúť o zmene číslovania stavieb.“.

Poznámka pod čiarou k odkazu 2a znie:
„2a) Zákon č. 85/1990 Zb. o petičnom práve v znení zákona č. 242/1998 Z.z.“.

8. V § 3 odsek 1 znie:
„(1) Obyvateľom obce je osoba, ktorá má na území obce trvalý pobyt3).“.

Poznámka pod čiarou k odkazu 3 znie: 
„3) § 3 ods. 1 zákona č. 253/1998 Z.z. o hlásení pobytu občanov Slovenskej republiky a registri obyvateľov Slovenskej republiky.
       § 7 zákona Národnej rady Slovenskej republiky č. 73/1995 Z.z. o pobyte cudzincov na území Slovenskej republiky.“.

9. V § 3 ods. 2 písmeno c) znie:
„c) zúčastňovať sa na verejných zhromaždeniach obyvateľov obce a vyjadrovať na nich svoj názor a zúčastňovať sa na zasadnutiach obecného zastupiteľstva,“.

10. V § 3 ods. 5 písmená a) a b) znejú:
„a) má na území obce nehnuteľný majetok alebo v obci platí miestnu daň alebo miestny poplatok,
 b) je v obci prihlásený na prechodný pobyt4a) alebo dlhodobý pobyt,4b)“.

Poznámky pod čiarou k odkazom 4a a 4b znejú:
„4a) § 8 ods. 1 zákona č. 253/1998 Z.z.
 4b) § 6 zákona Národnej rady Slovenskej republiky č. 73/1995 Z.z. v znení neskorších predpisov.“. 
		
11. Nadpis § 4 sa umiestňuje nad jeho číselné označenie.

12. V § 4 odsek 1 sa na konci pripájajú tieto slová: „a všetky záležitosti, ktoré im ako samostatnú pôsobnosť zverí osobitný zákon.“.

13. V § 4 ods. 3 písmená c), d), e) a f) znejú:
„c) rozhoduje o zavedení a o sadzbách miestnych daní a miestnych poplatkov,5a)
d) usmerňuje ekonomickú činnosť v obci a, ak tak ustanovuje osobitný predpis5b), vydáva súhlas, záväzné stanovisko, stanovisko alebo vyjadrenie k podnikateľskej a inej činnosti právnických osôb a fyzických osôb na území obce, 
e) vykonáva výstavbu, údržbu a správu miestnych komunikácií verejných priestranstiev, obecného cintorína, kultúrnych, športových a ďalších obecných zariadení, kultúrnych pamiatok, pamiatkových území a pamätihodností obce,
f) zabezpečuje verejnoprospešné služby (nakladanie s komunálnym odpadom a drobným stavebným odpadom5c), udržiavanie čistoty v obci, správu a údržbu verejnej zelene a verejného osvetlenia, zásobovanie vodou, odvádzanie odpadových vôd, nakladanie s odpadovými vodami zo žúmp a pod.) a miestnu verejnú dopravu,“.

Poznámky pod čiarou k odkazom 5a, 5b a 5c znejú:
„5a) Napríklad zákon Slovenskej národnej rady č. 544/1990 Zb. o miestnych poplatkoch v znení neskorších predpisov.
 5b)  Napríklad § 4 ods. 5 zákona Slovenskej národnej rady č. 194/1990 Zb. o lotériách a iných podobných hrách v znení neskorších predpisov, § 6 ods. 2 zákona Slovenskej národnej rady č. 494/1991 Zb. o štátnej správe v odpadovom hospodárstve, § 6 písm. a), h) a i) zákona Slovenskej národnej rady č. 134/1992 Zb. o štátnej správe ochrany ovzdušia v znení neskorších predpisov, § 8 ods. 5 zákona Národnej rady Slovenskej republiky č. 127/1994 Z.z. o posudzovaní vplyvov na životné prostredie, § 32 ods. 4 písm. k) zákona Národnej rady Slovenskej republiky č. 277/1994 Z.z. o zdravotnej starostlivosti v znení neskorších predpisov, § 30 písm. b) zákona Národnej rady Slovenskej republiky č. 168/1996 Z.z. o cestnej doprave, § 2 ods. 3 písm. i) vyhlášky Ministerstva školstva Slovenskej republiky č. 167/1995 Z.z. o strediskách služieb škole.
  5c)  § 39 zákona č. .../2001 Z.z. o odpadoch.“.

14. V § 4 ods. 3 písmeno h) znie:
„h) plní úlohy na úseku ochrany spotrebiteľa5d) a utvára podmienky na zásobovanie obce; pritom určuje všeobecne záväzným nariadením (ďalej len „nariadenie“) čas predaja v obchode, čas prevádzky služieb a spravuje trhoviská.“.

Poznámka pod čiarou k odkazu 5d znie:
„5d) Zákon č. 634/1992 Zb. o ochrane spotrebiteľa v znení neskorších predpisov. 
Zákon Národnej rady Slovenskej republiky č. 274/1993 Z.z. o vymedzení pôsobnosti orgánov vo veciach ochrany spotrebiteľa v znení zákona č. 310/1999 Z.z.“.

15. V § 4 ods. 3 písm. ch) sa na konci pripájajú tieto slová: „obstaráva a schvaľuje programy rozvoja bývania a spolupôsobí pri utváraní vhodných podmienok pre bývanie v obci,“.

16. V § 4 odsek 3 sa vypúšťa písmeno l). Doterajšie písmená m), n) a o) sa označujú ako písmená l), m) a n). 

17. V § 4 ods. 3 písmeno l) znie:
„l) zabezpečuje verejný poriadok v obci; pri tom nariadením môže ustanoviť činnosti, ktorých vykonávanie je zakázané alebo obmedzené na určitý čas alebo miesto,“. 

18. V § 4 odsek 4 znie:
„(4) Obec spolupracuje v záujme rozvoja obce s politickými stranami a politickými hnutiami7), s občianskymi združeniami8) a inými právnickými osobami, ako aj s fyzickými osobami pôsobiacimi v obci.“.

Poznámky pod čiarou k odkazom 7 a 8 znejú:
„7) Zákon č. 424/1991 Zb. o združovaní v politických stranách a v politických hnutiach v znení neskorších predpisov.
 8) Zákon č. 83/1990 Zb. o združovaní občanov v znení neskorších predpisov.“.

19. V § 4 sa vypúšťa odsek 5.

20. V § 5 sa za odsek 1 vkladajú nové odseky 2 až 6, ktoré znejú:
„(2) Výkon štátnej správy prenesený na obec zákonom riadi a kontroluje vláda.8a) V rámci preneseného výkonu štátnej správy sa obec pri rozhodovaní o právach a povinnostiach fyzických osôb a právnických osôb riadi zákonmi a inými právnymi predpismi; v ostatných prípadoch sa riadi aj uzneseniami vlády a internými normatívnymi aktami ministerstiev a iných ústredných orgánov štátnej správy.
(3) Ak obec dlhodobo, najmenej šesť mesiacov nevykonáva svoju pôsobnosť pri prenesenom výkone štátnej správy a neurobila v tomto čase žiadne opatrenie na zabezpečenie jej výkonu, krajský úrad ju písomne vyzve na nápravu a určí jej na to lehotu. 
(4) Ak obec v určenej lehote nezabezpečila nápravu, je príslušný na konanie orgán miestnej štátnej správy oprávnený podľa osobitného predpisu konať vo veci na najbližšom vyššom stupni. 
(5) Obec je povinná uhradiť orgánu miestnej štátnej správy finančné prostriedky za prenesený výkon štátnej správy, ktorý uskutočnil z dôvodu jej nečinnosti.
(6) Orgány štátnej správy prerokúvajú s obcami alebo s ich združeniami opatrenia týkajúce sa obcí pred ich prijatím a s prijatými opatreniami ich oboznamujú.“.

Doterajšie odseky 2 až 4 sa označujú ako odseky 7 až 9.
Poznámka pod čiarou k odkazu 8a znie:
„8a) Článok 71 ods. 2 Ústavy Slovenskej republiky.“.

21. Doterajší odkaz 8a sa označuje ako odkaz 8b a znie:
„8b) Napríklad § 4 písm. c) zákona Národnej rady Slovenskej republiky č. 39/1993 Z.z. o Najvyššom kontrolnom úrade Slovenskej republiky.“. 

22. Doterajší odkaz 9a sa vypúšťa.

23. Slovo „pracovník“ vo všetkých tvaroch sa v celom texte zákona nahrádza slovom „zamestnanec“ v príslušnom tvare. 

24. V § 5 odsek 6 znie:
„(6) Obec poskytuje súčinnosť pri zabezpečovaní kancelárskych a iných nebytových priestorov pre štátny orgán, ktorý má na jej území sídlo alebo pracovisko.“.

25. V § 6 odseky 1 a 2 znejú:
„(1) Na plnenie úloh samosprávy, ako aj na plnenie úloh preneseného výkonu štátnej správy môže obec vydávať nariadenia. Nariadenie na plnenie úloh preneseného výkonu štátnej správy obec môže vydať len na základe splnomocnenia zákona a v jeho medziach. Nariadenie nesmie odporovať ústave, ústavnému zákonu, medzinárodnej zmluve, s ktorou vyslovila súhlas Národná rada Slovenskej republiky a ktorá bola ratifikovaná a vyhlásená spôsobom ustanoveným zákonom, ani zákonu; nariadenie vydané na plnenie úloh preneseného výkonu štátnej správy nesmie odporovať ani nariadeniu vlády a všeobecne záväzným právnym predpisom ministerstiev a ostatných ústredných orgánov štátnej správy.
(2) Podaním návrhu Ústavnému súdu Slovenskej republiky na vyslovenie nesúladu nariadenia s ústavou, ústavným zákonom, medzinárodnou zmluvou vyhlásenou spôsobom ustanoveným zákonom alebo zákonom, a pri nariadení vydanom v rámci preneseného výkonu štátnej správy aj s nariadením vlády a so všeobecne záväzným právnym predpisom ministerstiev a ostatných ústredných orgánov štátnej správy, sa výkon nariadenia až do rozhodnutia Ústavného súdu Slovenskej republiky pozastavuje.“.

26. § 7 a 8 vrátane nadpisov znejú:
„§ 7
Financovanie obce
(1) Základom finančného hospodárenia obce je rozpočet, ktorý sa zostavuje na obdobie jedného kalendárneho roka. 
(2) Obec financuje svoje potreby predovšetkým z vlastných príjmov, ako aj zo štátnych dotácií. Vlastnými príjmami obce sú v rozsahu podľa osobitných predpisov
a)	príjmy z majetku obce a z majetku štátu prenechaného obci do užívania,
b)	príjmy z miestnych daní a poplatkov, 
c)	výnosy z pokút,
d)	výnosy z dobrovoľných zbierok, dobrovoľné príspevky a dary právnických osôb a fyzických osôb,
e)	iné príjmy.
	(3) Výdavkami obce sú
a)	výdavky súvisiace s výkonom samosprávnych funkcií,
b)	výdavky súvisiace so správou vlastného majetku, ako aj majetku prenechaného obci do užívania,
c)	výdavky súvisiace s tvorbou a plnením programu sociálneho a ekonomického rozvoja obce,
d)	iné výdavky podľa osobitných predpisov.
	(4) Návrh rozpočtu obce musí byť pred schválením najmenej 15 dní verejne prístupný, aby sa mohli k nemu vyjadriť obyvatelia obce, ako aj osoby podľa § 3 ods. 5; to platí aj o návrhu záverečného účtu obce.
	(5) Obec vedie účtovníctvo podľa osobitného zákona.9) Ročnú účtovnú závierku obce overuje audítor.9a)
	(6) Postavenie rozpočtu obce, jeho tvorbu a obsah, pravidlá rozpočtového hospodárenia, tvorbu a použitie mimorozpočtových zdrojov, spôsob finančného vyrovnávania medzi obcami, vzťahy k štátnemu rozpočtu a k rozpočtu samosprávneho kraja ustanovuje osobitný zákon.9b)

§ 8
Majetok obce

	(1) Majetok obce slúži na plnenie úloh obce.
	(2) Majetok obce a nakladanie s ním upravuje osobitný zákon.10)“.

	Poznámky pod čiarou k odkazom 9, 9a, 9b a 10 znejú:
“9) Zákon č. 563/1991 Zb. o účtovníctve v znení neskorších predpisov.
9a) Zákon Slovenskej národnej rady č. 73/1992 Zb. o audítoroch a Slovenskej komore audítorov v znení neskorších predpisov.
9b) Zákon Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov.
10) Zákon Slovenskej národnej rady č. 138/1991 Zb. o majetku obcí v znení neskorších predpisov.“.

27. § 9 sa vypúšťa. 

28. V § 10 ods. 1 písmeno b), § 11 ods. 2 písmeno a), § 12 odsek 1 druhá veta, nadpise § 13, § 14 odsek 5 druhá veta, § 16a prvá veta a v § 24 odsek 2 druhá veta sa vypúšťa slovo „obce“.

29. V § 10 odsek 2 znie:
„(2) Obecné zastupiteľstvo zriaďuje a zrušuje podľa potreby stále alebo dočasné výkonné, kontrolné a poradné orgány a útvary, najmä obecnú radu, komisie a dobrovoľný verejný požiarny zbor a určuje im náplň práce; zriaďuje a zrušuje aj ďalšie svoje orgány a útvary, ak tak ustanovuje osobitný zákon.10b)“.

Poznámka podľa čiarou k odkazu 10b znie:
„10b) Napríklad zákon Slovenskej národnej rady č. 564/1991 Zb. o obecnej polícii v znení neskorších predpisov.“.

30. V § 11 ods. 2 písmeno b) znie:
„b) funkciou zamestnanca obce, v ktorej má byť volený alebo s funkciou štatutárneho orgánu alebo člena orgánu právnickej osoby založenej alebo zriadenej obcou,“.

31. V § 11 odsek 3 znie:
„(3) Počet poslancov obecného zastupiteľstva na celé volebné obdobie určí pred voľbami obecné zastupiteľstvo podľa počtu obyvateľov obce takto:
a) do 40 obyvateľov obce 3 poslanci,
b) od 41 do 500 obyvateľov obce 3 až 5 poslancov,
c) od 501 do 1000 obyvateľov obce 5 až 7 poslancov,
d) od 1001 do 3000 obyvateľov obce 7 až 9 poslancov,
e) od 3001 do 5000 obyvateľov obce 9 až 11 poslancov,
f) od 5001 do 10 000 obyvateľov obce 11 až 13 poslancov,
g) od 10 001 do 20 000 obyvateľov obce 13 až 15 poslancov,
h) od 20 001 do 50 000 obyvateľov obce 15 až 19 poslancov,
i) od 50 001 do 100 000 obyvateľov obce 19 až 23 poslancov,
j) nad 100 000 obyvateľov obce 23 až 27 poslancov.“.

32. V § 11 ods. 4 písmeno a) sa slová „dočasne prenechaným do hospodárenia obce“ nahrádzajú slovami „ktorý užíva,“.

33. V § 11 ods. 4 písmeno b) znie: 
„b) schvaľovať rozpočet obce a jeho zmeny, kontrolovať jeho čerpanie a schvaľovať záverečný účet obce, schvaľovať zmluvu o prijatí úveru alebo pôžičky, emisiu komunálnych dlhopisov, zmluvu o prevzatí dlhu a prevzatí ručiteľského zväzku a zmluvu uzavretú podľa § 20 ods. 1,“. 

34. V § 11 ods. 4 písmeno d) sa vypúšťa text za slovom „predpisov,“ a odkaz 1 sa označuje ako odkaz 11.

35. V § 11 odsek 4 sa za písmeno g) vkladá nové písmeno h), ktoré znie:
„h) schvaľovať dohody o medzinárodnej spolupráci a členstvo obce v medzinárodnom združení,“.
Doterajšie písmená h) až l) sa označujú ako písmená i) až n).

36. V § 11 ods. 4 písmeno j) sa za slovo „obce“ dopĺňa text „vypracovaný podľa osobitného predpisu11a)“ a vypúšťajú sa slová „pracovný poriadok“.

Poznámka pod čiarou k odkazu 11a znie:
„11a) Zákon č. 143/1992 Zb. o plate a odmene za pracovnú pohotovosť v rozpočtových a v niektorých ďalších organizáciách a orgánoch v znení neskorších predpisov.“.

37. V § 11 ods. 4 písmeno k) znie:
„k) zriaďovať, zrušovať a kontrolovať rozpočtové a príspevkové organizácie obce a vymenúvať a odvolávať ich vedúcich (riaditeľov), zakladať a zrušovať obchodné spoločnosti a iné právnické osoby a schvaľovať zástupcov obce do ich orgánov, ako aj schvaľovať majetkovú účasť obce v právnickej osobe,“.

38. V § 11 ods. 4 písmeno m) sa za slovo „zriaďovať“ vkladajú slová „a zrušovať“.

39. V § 11 sa odsek 4 dopĺňa písmenom o), ktoré znie:
„o) ustanoviť erb obce, vlajku obce, pečať obce, prípadne znelku obce.“.

40. § 11a znie:
„§ 11a

(1) Obecné zastupiteľstvo vyhlási hlasovanie obyvateľov obce (miestne referendum), ak ide o
a) zlúčenie, rozdelenie alebo zrušenie obce,11b) ako aj zmenu názvu obce,
b) odvolanie starostu (§ 13a ods. 3),
c) petíciu skupiny obyvateľov obce v počte 30 % oprávnených voličov.
(2) Obecné zastupiteľstvo vyhlási hlasovanie obyvateľov obce o rozdelení obce podľa odseku 1 písmeno a), ak sú splnené podmienky rozdelenia uvedené v tomto zákone.
(3) Petíciu podľa odseku 1 písmeno c) overujú aspoň traja poslanci určení obecným zastupiteľstvom, ktorí nemôžu byť členmi petičného výboru a starosta. Ak petícia spĺňa náležitosti ustanovené osobitným predpisom2a) a, ak ide o rozdelenie obce, aj náležitosti podľa odseku 2, obecné zastupiteľstvo vyhlási hlasovanie obyvateľov obce tak, aby sa uskutočnilo do 90 dní od doručenia petície obci; to platí aj v prípade petície podľa § 13a ods. 3 písm. a) bod 2. 
(4) Obecné zastupiteľstvo môže vyhlásiť hlasovanie obyvateľov obce aj pred rozhodnutím o ďalších dôležitých veciach samosprávy obce (§ 4).
(5) Hlasovanie obyvateľov obce je platné, ak sa ho zúčastní najmenej 50 % obyvateľov obce oprávnených voliť podľa osobitného predpisu.12) Rozhodnutie obyvateľov obce je prijaté, ak zaň hlasovala nadpolovičná väčšina účastníkov hlasovania obyvateľov obce. Obecné zastupiteľstvo vyhlási na úradnej tabuli výsledok hlasovania obyvateľov obce do troch dní od doručenia zápisnice o výsledku hlasovania.“.

Poznámky pod čiarou k odkazom 11b a 12 znejú:
„11b) § 3 ods. 3 zákona Národnej rady Slovenskej republiky č. 221/1996 Z.z. 
   12) § 2 odsek 1 a 2 zákona Slovenskej národnej rady č. 346/1990 Zb. v znení neskorších predpisov.“.

41. V § 12 odsek 1 znie: 
„(1) Obecné zastupiteľstvo sa schádza podľa potreby, najmenej však raz za dva mesiace. Jeho zasadnutie zvoláva a vedie starosta, ak tento zákon neustanovuje inak. Prvé zasadnutie obecného zastupiteľstva zvolá starosta zvolený v predchádzajúcom volebnom období do 30 dní od vykonania volieb. Ak požiada o zvolanie zasadnutia obecného zastupiteľstva aspoň tretina poslancov obecného zastupiteľstva, starosta zvolá zasadnutie obecného zastupiteľstva do 10 dní od doručenia žiadosti na jeho konanie, ak žiadosť neobsahuje iný termín. Zasadnutie obecného zastupiteľstva sa môže uskutočniť aj vtedy, ak ho starosta nezvolal; v takom prípade ho môže zvolať zástupca starostu alebo iný poslanec poverený obecným zastupiteľstvom. Návrh programu rokovania sa oznamuje a zverejňuje na úradnej tabuli aspoň tri dni pred zasadnutím obecného zastupiteľstva alebo, ak ide o mimoriadne zasadnutie, aspoň 24 hodín pred jeho konaním.“.

42. V § 12 odsek 2 v tretej vete sa za slovo „nariadenia“ vkladajú slová „rozpočtu a záverečného účtu, územného plánu obce alebo zóny a koncepcie rozvoja obce, uznesenia o vyhlásení hlasovania obyvateľov  obce o zlúčení, rozdelení alebo zrušení obce, o zmene názvu obce, ako aj na schválenie uznesenia pozastaveného starostom podľa § 13 ods. 5 a uznesenia o vzatí úveru alebo pôžičky“ a slovo „prítomných“ sa nahrádza slovom „všetkých“.

43. V § 12 odsek 4 druhá veta znie: „Obecné zastupiteľstvo vyhlási rokovanie za neverejné, ak predmetom rokovania sú informácie alebo veci chránené podľa osobitných zákonov.12a)“. 

Poznámka pod čiarou k odkazu 12a znie:
„12a)  Napríklad § 2 a 3 zákona Národnej rady Slovenskej republiky č. 100/1996 Z.z. o ochrane štátneho tajomstva, služobného tajomstva, o šifrovej ochrane informácií a o zmene a doplnení Trestného zákona v znení neskorších predpisov, § 17 až 20 zákona č. 513/1991 Zb. Obchodný zákonník, § 38 zákona č. 21/1992 Zb. o bankách v znení neskorších predpisov, § 23 zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov.“.

44. V § 12 odsek 5 sa slová „Slovenskej národnej rady, poslanec Federálneho zhromaždenia“ nahrádzajú slovami „Národnej rady Slovenskej republiky“ a slová „štátneho úradu“ sa nahrádzajú slovami „štátneho orgánu“.

45. V § 12 odsek 6 znie:
„(6) Nariadenie a uznesenie obecného zastupiteľstva podpisuje starosta najneskôr do 10 dní od ich schválenia obecným zastupiteľstvom.“.

46. Nadpis § 13 sa umiestňuje nad jeho číselné označenie.

47. V § 13 odsek 1 znie:
„(1) Predstaviteľom obce a najvyšším výkonným orgánom obce je starosta. Funkcia starostu je verejnou funkciou. Funkčné obdobie starostu skončí zložením sľubu novozvoleného starostu. Spôsob voľby starostu upravuje osobitný zákon.5)“.

48. V § 13 ods. 2 písmeno b) znie:
„b) funkciou zamestnanca obce, v ktorej má byť volený, alebo“. 

49. V § 13 odsek 2 sa za písmeno b) vkladá nové písmeno c), ktoré znie:
„c) funkciou vedúceho zamestnanca orgánu štátnej správy, alebo“.
Doterajšie písmeno c) sa označuje ako písmeno d).

50. V § 13 ods. 3 písmeno d) sa slová „organizačným poriadkom obecného zastupiteľstva“ nahrádzajú slovami „štatútom obce“.

51. V § 13 odsek 4 sa odkaz 15 označuje ako odkaz 14a.

52. V § 13 ods. 5 v prvej vete sa na konci pripájajú tieto slová: „tak, že ho nepodpíše v lehote podľa § 12 ods. 6.“.

53. V § 13 odsek 6 znie:
„(6) Ak bol výkon uznesenia obecného zastupiteľstva podľa odseku 5 pozastavený, môže obecné zastupiteľstvo toto uznesenie nadpolovičnou väčšinou hlasov všetkých poslancov potvrdiť; ak obecné zastupiteľstvo uznesenie nepotvrdí do dvoch mesiacov od jeho schválenia, uznesenie stráca platnosť. Výkon potvrdeného uznesenia starosta nemôže pozastaviť.“.

54. § 13 sa dopĺňa odsekmi 7 až 9, ktoré znejú:
„(7) Starosta môže uložiť právnickej osobe alebo fyzickej osobe oprávnenej na podnikanie pokutu do 200 000 Sk, ak 
a) poruší nariadenie,
b) neudržuje čistotu a poriadok na užívanom pozemku alebo inej nehnuteľnosti, a tým naruší vzhľad alebo prostredie obce, alebo znečistí verejné priestranstvo alebo odkladá veci mimo vyhradených miest,
c) nesplní v určenej lehote bez vážneho dôvodu povinnosť uloženú starostom poskytnúť osobnú pomoc alebo vecnú pomoc pri odstraňovaní následkov živelnej pohromy alebo inej mimoriadnej udalosti.
(8) Pokutu možno uložiť do jedného roka odo dňa, kedy sa starosta dozvedel o tom, kto sa konania podľa odseku 7 dopustil, najneskôr však do troch rokov od porušenia nariadenia alebo nesplnenia povinnosti podľa odseku 7 písm. c). Pri ukladaní pokút sa prihliada najmä na závažnosť, spôsob, čas trvania a následky protiprávneho konania. Na konanie o uložení pokuty sa vzťahuje všeobecný predpis o správnom konaní.15) Pokuta je príjmom obce.
(9) Platové pomery starostu upravuje osobitný zákon.15a)“.

Poznámky pod čiarou k odkazom 15 a 15a znejú:
„15)  Zákon č. 71/1967 Zb..
15a) Zákon Národnej rady Slovenskej republiky č. 253/1994 Z.z. o právnom postavení a platových pomeroch starostov obcí a primátorov miest v znení neskorších predpisov.“.

55. § 13a znie:
„§ 13a

(1) Mandát starostu zaniká
a)  odmietnutím sľubu alebo zložením sľubu s výhradou,
b)  uplynutím funkčného obdobia,
c)  vzdaním sa funkcie,
d)  právoplatným odsúdením za úmyselný trestný čin alebo právoplatným odsúdením za trestný čin, ak výkon trestu odňatia slobody nebol podmienečne odložený, 
e)  pozbavením spôsobilosti na právne úkony alebo obmedzením spôsobilosti na právne úkony,
f)  vyhlásením výsledku hlasovania obyvateľov obce o odvolaní starostu, ktorým sa rozhodlo o odvolaní starostu, 
g)  zmenou trvalého pobytu mimo územia obce; v mestách so samosprávou mestských častí aj v prípade zmeny trvalého pobytu mimo územia mestskej časti, v ktorej vykonáva funkciu,
h) v prípadoch podľa § 13 ods. 2,
i) úmrtím,
j) zrušením obce.
(2) Vzdanie sa funkcie musí byť písomné a jeho účinky nastávajú doručením obecnému úradu. Vzdanie sa funkcie nemožno vziať späť.
(3) Obecné zastupiteľstvo 
a) vyhlási hlasovanie obyvateľov obce o odvolaní starostu, ak
1. hrubo alebo opakovane zanedbáva povinnosti starostu, a tým vznikajú vážne nedostatky v správe obce,
2. to požaduje petícia skupiny obyvateľov obce v počte 30 % oprávnených voličov,
b) môže vyhlásiť hlasovanie obyvateľov obce o odvolaní starostu, ak neprítomnosť alebo nespôsobilosť starostu na výkon funkcie presahuje šesť mesiacov.“.

56. V § 13b odseky 4 a 5 znejú:
„(4) Zástupca starostu zvolá obecné zastupiteľstvo v prípadoch podľa § 13a odsek 3, ak ho nezvolá starosta.
 (5) Ak zanikne mandát starostu pred uplynutím funkčného obdobia (§13a ods. 1 písm. c) až i)), plní úlohy starostu v plnom rozsahu zástupca starostu. Zastupovanie skončí zložením sľubu novozvoleného starostu.“.

57. § 13b sa dopĺňa odsekom 6, ktorý znie:
„(6) Zástupcovi starostu, ktorý plní úlohy starostu podľa odseku 5, patrí plat podľa osobitného zákona.15a)“.

58. § 13c sa vypúšťa.

59. V § 14 odsek 3 sa vkladá nová druhá veta, ktorá znie: „Plní úlohy podľa rozhodnutia obecného zastupiteľstva.

60. V § 14 sa vypúšťa odsek 4.
Doterajšie odseky 5 a 6 sa označujú ako odseky 4 a 5.

61. V § 14 odsek 5 sa vypúšťa tretia veta.

62. V § 15 odsek 2 sa slová „obyvateľov obce“ nahrádzajú slovami „ďalších osôb“.

63. V § 16 odsek 1 znie:
„(1) Obecný úrad je výkonným orgánom obecného zastupiteľstva a starostu. Obecný úrad zabezpečuje organizačné a administratívne veci obecného zastupiteľstva a starostu, ako aj orgánov zriadených obecným zastupiteľstvom.“.

64. V § 16 sa vypúšťa odsek 2.
Doterajšie odseky 3 až 5 sa označujú ako odseky 2 až 4.

65. V § 16 ods. 2 písmeno a) sa vypúšťa slovo „všetkých“ a pred slová „obecného zastupiteľstva“ sa vkladá slovo „orgánov“.

66. V § 16 ods. 2 písmeno b) sa za slovami „obecného zastupiteľstva“ vypúšťa spojka „a“ a na konci textu sa dopĺňajú slová „a komisií,“. 

67. § 16a sa vypúšťa.

68. V § 17 odsek 1 znie:
„(1) Ak je v obci zriadená funkcia prednostu bez úradu, obecný úrad vedie a jeho prácu organizuje prednosta. Prednostu vymenúva do funkcie na dobu neurčitú starosta obce.“.
69. V § 17 odsek 4 sa za slovami „v oblasti“ vkladá slovo „verejnej“.

70. § 18 vrátane nadpisu znie:
„§ 18
Kontrolór

(1) Obecné zastupiteľstvo zriaďuje funkciu kontrolóra. Kontrolór je kontrolným orgánom obecného zastupiteľstva. Kontrolóra volí na dobu neurčitú a odvoláva obecné zastupiteľstvo; je zamestnancom obce a za svoju činnosť zodpovedá obecnému zastupiteľstvu. Vo väčších obciach môže obecné zastupiteľstvo zriadiť útvar hlavného kontrolóra; vedie ho, jeho prácu organizuje a zodpovedá za ňu hlavný kontrolór.
 (2) Kontrolór najmä
a) vykonáva kontrolu príjmov a výdavkov rozpočtu obce a hospodárenia s  majetkom obce, ako aj hospodárenia rozpočtových organizácií obce a príspevkových organizácií obce a obchodných spoločností, v ktorých má obec majetkovú účasť,
b) vypracúva odborné stanoviská k návrhu rozpočtu obce a záverečného účtu obce pred ich schválením  v obecnom zastupiteľstve,
c) predkladá výsledky kontroly priamo obecnému zastupiteľstvu,
d) predkladá obecnému zastupiteľstvu najmenej raz ročne správu o výsledkoch kontrolnej činnosti,
e) spolupracuje s príslušnými štátnymi orgánmi vo veciach kontroly hospodárenia s prostriedkami pridelenými obci zo štátneho rozpočtu,
f) vykonáva kontrolu vybavovania sťažností a petícií; ak tak ustanovuje osobitný predpis, sťažnosti aj vybavuje16).
(3) Kontrolór sa zúčastňuje na zasadnutiach obecného zastupiteľstva a na zasadnutiach obecnej rady s hlasom poradným.
(4) Kontrolór je oprávnený nahliadať do účtovných a pokladničných dokladov, ako aj do iných dokumentov týkajúcich sa pokladničných operácií, vedenia účtovníctva, nakladania s majetkom obce a iných dokladov potrebných na výkon kontroly.
(5) Funkcia kontrolóra je nezlučiteľná s funkciou 
a)	poslanca obecného zastupiteľstva, 
b)	starostu, 
c)	člena orgánu právnickej osoby založenej alebo zriadenej obcou, 
d)	iného zamestnanca obce, 
e)	podľa osobitného zákona.16a) 
(6) Výkon funkcie kontrolóra sa skončí 
a) vzdaním sa funkcie,
b) odvolaním z funkcie,
c) úmrtím.
(7) Obecné zastupiteľstvo odvolá kontrolóra z funkcie, ak
a) bol právoplatne odsúdený za úmyselný trestný čin alebo právoplatne odsúdený za trestný čin, ak výkon trestu odňatia slobody nebol podmienečne odložený, 
b) vykonáva funkciu podľa odseku 5,
c) hrubo alebo opakovane zanedbáva povinnosti vyplývajúce z jeho funkcie,
d) bol pozbavený spôsobilosti na právne úkony alebo jeho spôsobilosť na právne úkony bola obmedzená.“.

Poznámky pod čiarou k odkazom 16 a 16a znie:
„16)  § 11 ods. 3 zákona č. 152/1998 Z.z. o sťažnostiach.
16a) Napríklad § 10 zákona Národnej rady Slovenskej republiky č. 39/1993 Z.z. v znení zákona 
č. 458/2000 Z.z., § 23 zákona č. 385/2000 Z.z. o sudcoch a prísediacich a o zmene a doplnení niektorých zákonov.“. 

71. Za § 18 sa vkladá § 18a, ktorý vrátane nadpisu znie:
„§ 18a
Kontrolór viacerých obcí

(1) Obce sa môžu dohodnúť, že kontrolór jednej z obcí bude vykonávať kontrolnú činnosť aj pre tieto obce.
(2) Dohoda podľa odseku 1 musí mať písomnú formu, inak je neplatná. Dohoda obsahuje najmä
a)	označenie účastníkov dohody,
b)	vymedzenie predmetu dohody,
c)	určenie času, na ktorý sa dohoda uzatvára,
d)	určenie obce, ktorá ustanoví kontrolóra do pracovnoprávneho vzťahu,
e)	zadávanie úloh jednotlivými obcami a spôsob ich plnenia,
f)	spôsob odstúpenia od dohody. 
(3) Na platnosť dohody je potrebný súhlas trojpätinovej väčšiny všetkých poslancov obecného zastupiteľstva každej obce, ktorá je účastníkom dohody.“.

72. § 19 vrátane nadpisu znie:
„19
Obecná polícia

Zriadenie, postavenie a úlohy obecnej polície upravuje osobitný zákon.16b)“.

Poznámka pod čiarou k odkazu 16b znie:
„16b) Zákon Slovenskej národnej rady č. 564/1991 Zb. o obecnej polícií v znení neskorších predpisov.“.

73. Tretia časť vrátane nadpisu znie:
„Tretia časť
Spolupráca obcí
Vnútroštátna spolupráca
§ 20
Formy a zásady spolupráce

(1) Obce môžu spolupracovať na základe zmluvy uzavretej za účelom uskutočnenia konkrétnej úlohy alebo činnosti, na základe zmluvy o zriadení združenia obcí, alebo zriadením alebo založením právnickej osoby podľa osobitného zákona.16e)
(2) Majetok, ktorý obce získajú na základe zmluvy uzavretej za účelom uskutočnenia konkrétnej úlohy alebo činnosti alebo z činnosti právnickej osoby, ktorú založili podľa osobitného zákona, sa stáva spoluvlastníctvom všetkých obcí, ktoré sú účastníkom zmluvy. Podiel na majetku získanom spoločnou činnosťou zodpovedá sume vložených prostriedkov, ak sa obce nedohodnú inak.
(3) Spolupráca obcí sa riadi zásadami zákonnosti, vzájomnej výhodnosti a súladu s potrebami obyvateľov obcí. Obce pri vzájomnej spolupráci majú rovnaké práva a rovnaké povinnosti. 

§ 20a
Zmluvy

(1) Zmluva uzavretá za účelom uskutočnenia konkrétnej úlohy alebo činnosti sa uzatvára na určitý čas alebo na neurčitý čas. Jej predmetom nemôže byť vznik právnickej osoby. Zmluva musí mať písomnú formu, inak je neplatná.
(2) Zmluva musí obsahovať
a) označenie účastníkov zmluvy,
b) vymedzenie predmetu zmluvy,
c) vymedzenie času, na ktorý sa uzatvára,
d) práva a povinnosti účastníkov zmluvy,
e) podiel každej obce na majetku získanom spoločnou činnosťou, 
f) spôsob využitia stavby, ak je predmetom zmluvy, 
g) spôsob odstúpenia od zmluvy a vyporiadania majetkových a finančných záväzkov.
(3) Ak je predmetom zmluvy zriadenie spoločného obecného úradu, zmluva musí obsahovať
a) určenie sídla spoločného obecného úradu; ak spoločný obecný úrad zabezpečuje prenesený výkon štátnej správy pre obec, ktorá ho uskutočňuje podľa osobitného predpisu aj pre iné obce, je jeho sídlom táto obec,
b) určenie počtu zamestnancov, spôsobu financovania jeho nákladov a jeho organizáciu,
c) určenie starostu, ktorý bude štatutárnym orgánom v majetkovoprávnych veciach týkajúcich sa spoločného obecného úradu a v pracovnoprávnych veciach týkajúcich sa zamestnancov v spoločnom obecnom úrade.
(4) Na platnosť zmluvy je potrebný súhlas nadpolovičnej väčšiny všetkých poslancov obecného zastupiteľstva každej obce, ktorá je účastníkom zmluvy. Za záväzky vzniknuté voči tretím osobám zo zmluvy uzavretej za účelom uskutočnenia konkrétnej úlohy alebo činnosti účastníci zmluvy zodpovedajú spoločne a nerozdielne, ak zmluva neustanovuje inak.

Združenie obcí
§ 20b

(1) Obce môžu zriaďovať združenia obcí.
(2) Združenie obcí je právnickou osobou.
(3) Združenie obcí nadobúda právnu subjektivitu dňom registrácie registrujúcim orgánom. 
(4) Predmetom činnosti združenia obcí je najmä oblasť sociálnych vecí, starostlivosti o životné prostredie (predovšetkým zhromažďovanie, odvoz  a spracovanie komunálneho odpadu, odvádzanie a čistenie odpadových vôd), miestna doprava, oblasť školstva, kultúry a miestny cestovný ruch; svojou činnosťou združenie obcí napomáha vytváraniu podmienok pre plnenie úloh obcí, ako aj úloh vyššieho územného celku.
(5) Na platnosť zmluvy o zriadení združenia obcí je potrebný súhlas nadpolovičnej väčšiny všetkých poslancov obecného zastupiteľstva každej obce, ktorá je účastníkom zmluvy. Súčasťou zmluvy o zriadení združenia obcí sú jeho stanovy.

§ 20c

(1) Návrh na registráciu združenia obcí sa podáva krajskému úradu, v ktorého územnom obvode sa nachádza sídlo združenia.
(2) K návrhu na registráciu sa prikladajú 
a) zmluva o založení združenia obcí podpísaná starostami všetkých obcí, ktoré sa stávajú členmi združenia obcí, s uvedením ich mena, priezviska, rodného čísla, bydliska, funkcie a názvu obce,
b) uznesenia o schválení zmluvy obcami, ktoré sú jej účastníkmi, 
c) oznámenie o tom, kto je splnomocnencom oprávneným konať v mene združenia obcí,
d) stanovy združenia, v ktorých sa uvádza
1. názov združenia obcí,
2. sídlo,
3. cieľ činnosti,
4. orgány združenia obcí, spôsob ich ustanovenia, určenie orgánov oprávnených konať v mene združenia obcí,
5. zásady hospodárenia,
6. spôsob zániku, naloženia s majetkom a vyporiadania všetkých záväzkov združenia obcí,
e) meno, priezvisko a adresa osoby splnomocnenej na podanie návrhu na registráciu združenia obcí.
(3) Názov združenia obcí sa musí líšiť od názvu právnickej osoby, ktorá už vyvíja činnosť na území Slovenskej republiky a musí obsahovať slová „Združenie obcí“.
(4) Ak návrh na registráciu nemá náležitosti podľa odsekov 2 a 3, alebo údaje v ňom uvedené sú neúplné alebo nepresné, krajský úrad určí lehotu najviac 10 dní na odstránenie nedostatkov návrhu a konanie preruší. Ak navrhovateľ nedostatky návrhu na registráciu v určenej lehote neodstráni, krajský úrad konanie zastaví. 

§ 20d

(1) Krajský úrad registráciu odmietne, ak z predloženej zmluvy alebo stanov vyplýva, že činnosť združenia obcí nie je v súlade 
a) s ústavou, zákonmi a medzinárodnými zmluvami, ktorými je Slovenská republika viazaná, s verejným záujmom, ak je namierená proti územnej celistvosti a zvrchovanosti Slovenskej republiky, alebo jej zahraničnej politike,
b) s § 20b odsek 4.
(2) O odmietnutí registrácie rozhodne krajský úrad do 30 dní od začatia konania.
(3) Proti rozhodnutiu o odmietnutí registrácie možno podať do 15 dní od jeho doručenia splnomocnencovi opravný prostriedok na krajský súd príslušný podľa sídla združenia, a ak ide o združenie s pôsobnosťou na celom území Slovenskej republiky, na Najvyšší súd Slovenskej republiky.
(4) Súd rozhodnutie krajského úradu zruší, ak neboli dané dôvody na odmietnutie registrácie. Deň právoplatnosti rozhodnutia súdu je dňom registrácie združenia obcí. Krajský úrad na žiadosť splnomocnenca združenia obcí zašle jedno vyhotovenie stanov, na ktorom vyznačí deň registrácie. 
(5) Ak splnomocnencovi združenia obcí nebolo do 60 dní od začatia konania doručené rozhodnutie krajského úradu o odmietnutí registrácie, združenie obcí nadobúda právnu subjektivitu dňom nasledujúcom po uplynutí tejto lehoty; tento deň je dňom registrácie. Krajský úrad zašle splnomocnencovi združenia obcí jedno vyhotovenie stanov, na ktorom vyznačí deň registrácie.

§ 20e

(1) Ak krajský úrad nezistí dôvod na odmietnutie registrácie, vykoná do 30 dní od začatia konania registráciu a v tejto lehote zašle splnomocnencovi združenia obcí jedno vyhotovenie stanov s vyznačením dňa registrácie. O registrácii sa nevydáva rozhodnutie.
(2) Vznik združenia obcí ako právnickej osoby, jeho názov a sídlo oznámi  krajský úrad do 7 dní od registrácie Štatistickému úradu Slovenskej republiky; to platí aj pre vznik združenia obcí podľa § 20d odsek 4 a 5.

§ 20f

(1) Združenie obcí zaniká 
a) dobrovoľným rozpustením alebo zlúčením s iným združením obcí,
b) právoplatným rozhodnutím krajského úradu o jeho rozpustení.
(2) Pri zániku združenia obcí podľa odseku 1 písm. a) jeho štatutárny orgán oznámi zánik združenia do 15 dní príslušnému krajskému úradu.
(3) Ak krajský úrad zistí, že združenie obcí vyvíja činnosť uvedenú v § 20d ods. 1, bezodkladne ho na to upozorní a vyzve ho, aby do jedného mesiaca od doručenia upozornenia od takej činnosti upustilo. Ak združenie obcí v tejto činnosti po určenej lehote pokračuje, krajský úrad vydá rozhodnutie o jeho rozpustení. Proti tomuto rozhodnutiu možno podať opravný prostriedok na krajský súd. Ak združenie obcí zaniká rozhodnutím súdu, súd v rozhodnutí určí súčasne likvidátora
(4) Pri preskúmaní rozhodnutia podľa § 20d ods. 3 a § 20f ods. 3 postupuje súd podľa ustanovení Občianskeho súdneho poriadku o preskúmaní rozhodnutí iných orgánov.17) Opravný prostriedok má odkladný účinok; ak sú pre to závažné dôvody, môže súd na dobu do právoplatnosti jeho rozhodnutia činnosť združenia obcí pozastaviť. Po túto dobu smie združenie obcí vykonávať len činnosť nevyhnutnú na plnenie jeho povinností podľa zákona. Súd rozhodnutie krajského úradu zruší, ak neboli dané dôvody na rozpustenie združenia obcí.

§ 21
Medzinárodná spolupráca

(1) Obec môže spolupracovať a uzatvárať dohody o spolupráci (ďalej len „dohoda“) so samosprávnymi územnými celkami alebo orgánmi územnej samosprávy cudzích štátov a môže sa stať členom medzinárodného združenia rozvíjajúceho jej záujmy.
(2) Dohoda alebo členstvo v medzinárodnom združení nesmie byť v rozpore s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná a nesmie byť v rozpore s verejným záujmom. 
(3) Ak je nevyhnutné zriadiť dohodou osobitný orgán, tento môže mať len súkromnoprávnu povahu.
(4) Ak o to obec požiada, krajský úrad posúdi návrh dohody alebo členstvo v medzinárodnom združení. Na požiadanie krajského úradu sú povinné príslušné orgány štátnej správy bezodkladne poskytnúť súčinnosť pri vypracúvaní stanoviska. 
(5) Obec zasiela rovnopis uzatvorenej dohody alebo dokladu o členstve v medzinárodnom združení krajskému úradu, ktorý vedie ich evidenciu.
(6) Prokurátor môže podať na súd návrh na určenie povinnosti obce vypovedať dohodu alebo členstvo v medzinárodnom združení z dôvodu ich rozporu so zákonom.“. 

Poznámky pod čiarou k odkazom 16e a 17 znejú:
„16e) Napríklad zákon č. 513/1991 Zb. Obchodný zákonník v znení neskorších predpisov, zákon č. 303/1995 Z.z. v znení neskorších predpisov, zákon č. 213/1997 Z.z. o neziskových organizáciách poskytujúcich všeobecne prospešné služby.
   17)  § 244 až 250k Občianskeho súdneho poriadku.“.

74. § 22 vrátane nadpisu znie:
„§ 22
Vyhlásenie obce za mesto 

„(1) Národná rada Slovenskej republiky môže vždy k 1. januáru na návrh vlády vyhlásiť za mesto obec, ktorá
a) je hospodárskym, administratívnym a kultúrnym centrom alebo centrom cestovného ruchu alebo kúpeľným miestom,
b) zabezpečuje služby aj pre obyvateľstvo okolitých obcí, najmä v oblasti zdravotníctva a zásobovania obyvateľstva,
c) má zabezpečené dopravné spojenie s okolitými obcami,
d) má aspoň v časti územia mestský charakter zástavby,18)
e) má najmenej 5 000 obyvateľov.
(2) Obec možno vyhlásiť za mesto, aj keď nespĺňa podmienku počtu obyvateľov, ak je to opodstatnené vzhľadom na splnenie ostatných predpokladov uvedených v odseku 1. 
(3) Návrh na vyhlásenie obce za mesto podáva vláda Národnej rade Slovenskej republiky na základe žiadosti obce.
(4) Obec podáva žiadosť o vyhlásenie obce za mesto prostredníctvom krajského úradu; k žiadosti priloží územný plán obce a ďalšiu dokumentáciu o tom, že spĺňa predpoklady uvedené v odseku 1. Krajský úrad postúpi žiadosť obce spolu so svojím stanoviskom ministerstvu.
(5) Uznesenie Národnej rady Slovenskej republiky o vyhlásení obce za mesto sa uverejňuje v Zbierke zákonov Slovenskej republiky.
(6) Na základe uznesenia Národnej rady Slovenskej republiky vláda vydá osvedčenie o vyhlásení obce za mesto.
(7) Po rozdelení obce vyhlásenej za mesto Národná rada Slovenskej republiky uznesením odníme na návrh vlády štatút mesta tej z nových obcí, ktorá prestala spĺňať predpoklady uvedené v odseku 1.
(8) Mestá používajú spolu s názvom označenie „mesto“. Pri výkone samosprávy môžu používať erb mesta, vlajku mesta, pečať mesta a mestské insígnie.“.

Poznámka pod čiarou k odkazu 18 znie:
„18) § 139a ods. 6 zákona č. 50/1976 Zb. o územnom plánovaní a stavebnom poriadku (stavebný zákon).“.

75. Za § 22 sa vkladá § 22a, ktorý znie:
„22a

(1) Právne postavenie, územné usporiadanie a orgány samosprávy miest s počtom obyvateľov nad 200 000 upraví osobitný zákon.
(2) Osobitné postavenie hlavného mesta Slovenskej republiky Bratislavy a štruktúru a postavenie jeho orgánov upraví osobitný zákon.“.

76. V § 23 odsek 1 sa slovo „zriaďuje“ nahrádza slovami „môže zriaďovať“. 

77. V § 23 odsek 2 sa vypúšťa druhá veta. 

78. V § 24 ods. 1 písmeno b) znie:
„b) ustanovuje erb mesta, vlajku mesta, pečať mesta, prípadne znelku mesta,“.

79. V § 24 ods. 2 písmeno a) znie:
„a) uchováva vlajku mesta a pečať mesta,“.

80. V § 25 odsek 2 znie: 
„(2) Odmietnutie sľubu alebo zloženie sľubu s výhradou znamená zánik mandátu. Mandát poslanca zanikne aj 
a) uplynutím funkčného obdobia, 
b) vzdaním sa funkcie,
c) právoplatným odsúdením za úmyselný trestný čin alebo právoplatným odsúdením za trestný čin, ak výkon trestu odňatia slobody nebol podmienečne odložený, 
d) pozbavením spôsobilosti na právne úkony alebo obmedzením spôsobilosti na právne úkony,
e) zmenou trvalého pobytu mimo územia obce; v mestách so samosprávou mestských častí aj v prípade zmeny trvalého pobytu mimo územia mestskej časti, v ktorej vykonáva funkciu,
f) ak sa bez vážneho dôvodu a bez písomného ospravedlnenia nezúčastní trikrát po sebe zasadnutia obecného zastupiteľstva,
g) ak počas jedného roka nie je spôsobilý zúčastňovať sa zasadnutí obecného zastupiteľstva,
h) v prípadoch podľa § 11 ods. 2,
i) úmrtím,
j) zrušením obce.
Mandát poslanca obecného zastupiteľstva zanikne vzdaním sa len vtedy, ak vzdanie sa bolo urobené ústne do zápisnice alebo písomne; pri písomnom vzdaní sa mandátu jeho účinky nastávajú doručením obecnému úradu. Vzdanie sa funkcie nemožno vziať späť.“.

81. V § 25 sa vypúšťa odsek 3.
Doterajšie odseky 4 až 9 sa označujú ako odseky 3 až 8.

82. V § 25 ods. 3 písmeno c) sa slová „obecných podnikov a vedúcich ostatných právnických osôb“ nahrádzajú slovami „právnických osôb založených alebo zriadených obcou“. 

83. V § 25 odsek 7 v prvej vete sa vypúšťajú slová „Starostovi a“.

84. V § 25 sa vypúšťa odsek 8.

85. V § 27 odsek 1 sa za slovo „právnických“ dopĺňa slovo „osôb“, za slovo „rozhodujú“ sa dopĺňajú slová „pri prenesenom výkone štátnej správy“, z bodu 1 sa vypúšťajú slová „50, 59 ods. 2“ a vypúšťa sa bod 4.
Doterajší bod 5 sa označuje ako bod 4.

86. V § 27 sa vkladá nový odsek 2, ktorý znie:
„(2) Na konanie, v ktorom o právach, právom chránených záujmoch a povinnostiach právnických osôb a fyzických osôb rozhoduje pri výkone samosprávy starosta, sa vzťahujú všeobecné predpisy o správnom konaní s odchýlkami uvedenými v odseku 1 bod 1, 2 a 4 a s týmito ďalšími odchýlkami:
1.	o odvolaní proti  rozhodnutiu starostu rozhoduje súd,
2.	odvolací orgán, ak sú pre to dôvody, rozhodnutie zruší, inak odvolanie zamietne a rozhodnutie potvrdí; nemôže rozhodnutie zmeniť,
3.	v prípade nečinnosti starostu sa účastník môže domáhať na súde rozhodnutia o povinnosti starostu začať správne konanie, pokračovať v ňom alebo vydať rozhodnutie v správnom konaní, a to do dvoch mesiacov od podania návrhu na začatie správneho konania alebo od posledného úkonu starostu v správnom konaní, najneskôr však do jedného roka od ich vykonania,
4.	príslušným na rozhodnutie podľa bodov 1 až 3 je okresný súd, v ktorého obvode sa nachádza obec, o ktorej rozhodnutie alebo postup v správnom konaní ide.“.
	Doterajší odsek 2  sa označuje ako odsek 3.

87. V § 27 odsek 3 sa vypúšťa bod 1. 
Doterajšie body 2 a 3 sa označujú ako body 1 a 2.
V poznámke pod čiarou k odkazu 19 sa citácia „Zákon č. 60/1965 Zb. o prokuratúre v znení neskorších predpisov“ nahrádza citáciou „Zákon č. .../2001 Z.z. o prokuratúre“.

88. V § 27 ods. 3 bod 1 sa vypúšťa text „(§ 10 ods. 2)“. 

89. V § 27 ods. 3 bod 2 znie: „2. ak starosta obce nevyhovie protestu prokurátora podanému proti nezákonnému rozhodnutiu, opatreniu alebo inému aktu starostu alebo upozorneniu prokurátora na porušenie zákonov a ostatných všeobecne záväzných právnych predpisov v postupe starostu pri prenesenom výkone štátnej správy, na ktorý sa nevzťahujú všeobecné predpisy o správnom konaní15), rozhodne o nich orgán štátu podľa odseku 1 bod 3; ak ide o výkon samosprávy, rozhodne o nich orgán štátu podľa odseku 2 bod 1 až 4,“.

90. Za § 27 sa vkladá § 27a, ktorý znie:
„§ 27a
Ministerstvo ustanoví všeobecne záväzným právnym predpisom podrobnosti o označovaní ulíc a iných verejných priestranstiev a o číslovaní stavieb.“.

91. Za § 29 sa vkladá § 30, ktorý znie:
„§ 30
Prechodné ustanovenia
(1) Obec, ktorá nepredložila ministerstvu svoje symboly na zapísanie do Heraldického registra Slovenskej republiky, urobí tak do troch rokov od účinnosti tohto zákona. 
(2) Pri ukladaní pokuty za konanie podľa § 13 ods. 7, ku ktorému došlo pred účinnosťou tohto zákona, ak starosta do účinnosti tohto zákona konanie nezačal, sa postupuje podľa tohto zákona. Na konanie o uložení pokuty podľa § 13 ods. 7 začaté pred účinnosťou tohto zákona sa vzťahujú doterajšie predpisy.
(3) Dohody o spolupráci uzatvorené pred účinnosťou tohto zákona predloží obec do 60 dní od jeho účinnosti krajskému úradu; v tejto lehote predloží aj doklad o členstve v medzinárodnom združení, ak vzniklo pred účinnosťou tohto zákona.
(4) Obec vyhlásená za mesto do účinnosti tohto zákona je mestom podľa tohto zákona.
(5) Združenie obcí, ktoré vzniklo do účinnosti tohto zákona, je združením obcí podľa tohto zákona.“.

Čl. II

Zákon č. 99/1963 Zb. Občiansky súdny poriadok v znení zákona č. 36/1967 Zb., zákona č. 158/1969 Zb., zákona č. 49/1973 Zb., zákona č. 20/1975 Zb., zákona č. 133/1982 Zb.,  zákona č. 180/1990 Zb., zákona č. 328/1991 Zb., zákona č. 519/1991 Zb., zákona č. 263/1992 Zb., zákona Národnej rady Slovenskej republiky č. 5/1993 Z.z., zákona Národnej rady Slovenskej republiky č. 46/1994 Z.z., zákona Národnej rady Slovenskej republiky č. 190/1995 Z.z., zákona Národnej rady Slovenskej republiky č. 232/1995 Z.z., zákona Národnej rady Slovenskej republiky č. 233/1995 Z.z., zákona Národnej rady Slovenskej republiky č. 22/1996 Z.z., zákona Národnej rady Slovenskej republiky č. 58/1996 Z.z. a nálezu Ústavného súdu Slovenskej republiky č. 281/1996 Z.z., zákona č. 211/1997 Z.z., nálezu Ústavného súdu Slovenskej republiky č. 359/1997 Z.z., zákona č. 124/1998 Z.z., zákona č. 144/1998 Z.z., zákona č. 169/1998 Z.z., zákona č. 187/1998 Z.z., zákona č. 225/1998 Z.z., zákona č. 233/1998 Z.z., zákona č. 235/1998 Z.z., zákona č. 318/1998 Z.z., zákona č. 331/1998 Z.z., zákona č. 46/1999 Z.z., nálezu Ústavného súdu Slovenskej republiky č. 66/1999 Z.z., nálezu Ústavného súdu Slovenskej republiky č. 166/1999 Z.z., nálezu Ústavného súdu Slovenskej republiky č. 185/1999 Z.z. a zákona  č. 223/1999 Z.z. sa mení a dopĺňa takto:

1. Za § 200ha sa vkladá § 200hb, ktorý znie:
„§ 200hb
Konanie vo veciach dohôd obcí o spolupráci a členstva obcí v medzinárodných združeniach 

(1) Ak prokurátor nesúhlasí s dohodou o spolupráci uzatvorenou obcou alebo s jej členstvom v medzinárodnom združení, pretože je to v rozpore s podmienkami ustanovenými zákonom, môže podať súdu návrh na určenie povinnosti obce vypovedať dohodu alebo členstvo v medzinárodnom združení.  
(2) Účastníkom konania je obec.
(3) Príslušný na rozhodnutie je okresný súd, v ktorého obvode sa obec nachádza.
(4) Rozhoduje sa bez pojednávania uznesením. Proti rozhodnutiu súdu nie je prípustný opravný prostriedok.“.

2. V § 244 ods. 1 a 2, § 246, § 246a ods. 1, § 246b ods. 1, v nadpise druhej hlavy, v § 247 ods. 1, § 249 ods. 2, § 250 ods. 2 a 3  a v § 250j ods. 1 sa za slovo „rozhodnutí“ vkladajú slová „a postupu“ v príslušnom tvare.

3. V § 244 odsek 3 sa na konci pripájajú tieto slová „alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť.“.

4. § 247 sa dopĺňa novým odsekom 3, ktorý znie:
„(3) Ak ide o postup správneho orgánu, je predpokladom postupu podľa tejto hlavy uplynutie lehoty 30 dní určenej na podanie informácie prokurátorovi o vykonaných opatreniach.“.

5. V § 248 odsek 1 sa na konci pripájajú tieto slová: „a nepreskúmavajú postup správnych orgánov, ktorým neboli priamo dotknuté práva, právom chránené záujmy alebo povinnosti fyzickej osoby alebo právnickej osoby.“.

6. V § 250b odsek 3 sa pripája druhá veta, ktorá znie: „Ak nebolo vyhovené upozorneniu prokurátora na porušenie zákonov a ostatných všeobecne záväzných právnych predpisov, prokurátor môže žalobu podať do dvoch mesiacov po uplynutí lehoty určenej na podanie informácie o vykonaných opatreniach, najneskôr však do jedného roka odo dňa, v ktorom došlo k postupu správneho orgánu.“.

Čl. III

	Zákon Slovenskej národnej rady č. 544/1990 Zb. o miestnych poplatkoch v znení zákona Slovenskej národnej rady č. 72/1992 Zb., zákona Slovenskej národnej rady č. 317/1992 Zb., zákona Národnej rady Slovenskej republiky č. 44/1993 Z.z., zákona Národnej rady Slovenskej republiky č. 122/1996 Z.z., zákona č. 219/1999 Z.z., zákona č. 339/2000 Z.z. a zákona č. 58/2001 Z.z. sa dopĺňa takto:

	1. § 1 sa dopĺňa písmenom l), ktoré znie:
„l) poplatok za užívanie obecných symbolov.“.

	2. Za § 10c sa vkladá § 10d, ktorý znie:
„§ 10d
Poplatok za užívanie obecných symbolov

	(1) Poplatok za užívanie obecných symbolov sa platí za užívanie obecných symbolov umiestnených na verejných priestranstvách, vo verejne prístupných miestnostiach; na budovách, stavbách a ostatných objektoch viditeľných z verejných priestranstiev; na a vo vnútri vozidiel osobnej dopravy a na výrobkoch právnickej osoby alebo fyzickej osoby.
	(2) Poplatok sa neplatí za užívanie znelky obce.
	(3) Poplatok za užívanie obecných symbolov platí právnická osoba alebo fyzická osoba, ktorá obecné symboly užíva. 
	(4) Sadzba poplatku za užívanie obecných symbolov je najviac 10 Sk za každý symbol a deň.“.

Čl. IV

Zákon Národnej rady Slovenskej republiky č. 253/1994 Z.z. o právnom postavení a platových pomeroch starostov obcí a primátorov miest v znení zákona Národnej rady Slovenskej republiky č. 374/1994 Z.z.  a zákona č. 172/1998 Z.z. sa mení takto:

1. V § 5 odsek 3 sa slová „Pri skončení výkonu funkcie starostu9)“ nahrádzajú slovami „Po zániku mandátu starostu, okrem dôvodov uvedených v osobitnom predpise9)“. 

Poznámka pod čiarou k odkazu 9 znie:
„9) § 13a ods. 1 písmeno a), d) a f) zákona Slovenskej národnej rady č. 369/1990 Zb. v znení neskorších predpisov.“.

2. V § 5 odsek 5 sa slová „Na účely tohto zákona sa smrť starostu považuje za skončenie funkčného obdobia a“ nahrádzajú slovami „Po zániku mandátu starostu smrťou“.

3. V § 7 odsek 2 prvá veta znie: „Nárok na plat starostovi zaniká dňom zániku jeho mandátu.12)“.
Poznámka pod čiarou k odkazu 12 znie:
„12) § 13a ods. 1 zákona Slovenskej národnej rady č. 369/1990 Zb.“.

Čl. V

Zákon Národnej rady Slovenskej republiky č. 221/1996 Z.z. o územnom a správnom usporiadaní Slovenskej republiky v znení zákona č. 389/1999 Z.z. sa mení takto:

§ 3 až 6 a § 11 až 16 sa vypúšťajú.

Čl. VI

Zákon Národnej rady Slovenskej republiky č. 222/1996 Z.z. o organizácii miestnej štátnej správy a o zmene a doplnení niektorých zákonov v znení zákona č. 58/1997 Z.z., zákona č. 229/1997 Z.z., zákona č. 281/1997 Z.z., zákona č. 288/1997 Z.z., zákona č. 384/1997 Z.z., zákona č. 117/1998 Z.z., zákona č. 195/1998 Z.z., zákona č. 225/1998 Z.z., zákona č. 241/1998 Z.z., nálezu Ústavného súdu Slovenskej republiky č. 185/1999 Z.z., zákona č. 263/1999 Z.z., zákona č. 313/1999 Z.z., zákona č. 83/2000 Z.z., zákona č. 183/2000 Z.z., zákona č. 186/2000 Z.z. a zákona č. 237/2000 Z.z. sa mení a dopĺňa takto:

1. § 1 sa dopĺňa odsekom 5, ktorý znie:
„(5) Krajské úrady, okresné úrady a iné orgány miestnej štátnej správy zverejňujú informácie podľa osobitného predpisu.1)“.

Poznámka pod čiarou k odkazu 1 znie:
„1) § 2 ods. 1, § 5 ods. 1 a 5 a § 6 zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií).“.

2. Doterajší odkaz 1 sa označuje ako odkaz 1a.

3. V § 2 sa vypúšťa odsek 3.

4. V § 5 ods. 3 písm. c) sa za slová „v správnom konaní“ vkladajú slová „pri prenesenom výkone štátnej správy“. 

Čl. VII

Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona Slovenskej národnej rady č. 369/1990 Zb. o obecnom zriadení, ako vyplýva zo zmien a doplnení vykonaných zákonom Slovenskej národnej rady č. 96/1991 Zb., zákonom Slovenskej národnej rady č. 130/1991 Zb., zákonom Slovenskej národnej rady č. 421/1991 Zb., zákonom Slovenskej národnej rady  č. 500/1991 Zb., zákonom Slovenskej národnej rady č. 564/1991 Zb., zákonom Slovenskej národnej rady č. 11/1992 Zb., zákonom Slovenskej národnej rady č. 295/1992 Zb., zákonom Národnej rady Slovenskej republiky č. 43/1993 Z.z., zákonom Národnej rady Slovenskej republiky č. 252/1994 Z.z., zákonom Národnej rady Slovenskej republiky č. 287/1994 Z.z., zákonom č. 229/1997 Z.z., zákonom č. 225/1998 Z.z., zákonom č. 233/1998 Z.z., nálezom Ústavného súdu Slovenskej republiky č. 185/1999 Z.z., zákonom č. 389/1999 Z.z., zákonom č. 6/2001 Z.z. a týmto zákonom.

Čl. VIII

Tento zákon nadobúda účinnosť 1. januára 2002 s výnimkou čl. I bod 31 (§ 11 ods. 3), ktorý nadobúda účinnosť dňom vykonania volieb do orgánov samosprávy obcí v roku 2002.

Zoznam
pôsobností, ktoré prejdú z orgánov miestnej štátnej správy na územnú samosprávu

A. Na úseku pôdohospodárstva 

-	zásobovanie pitnou vodou a odkanalizovanie (zák. č. 138/1973 Zb. o vodách § 24, 28-30), 
-	administratívno-správne činností na úseku vodohospodárskom:
•	úprava, obmedzenie, príp. zakázanie všeobecného používania povrchových vôd (§5),
•	povolenia na niektoré činnosti  v zátopových územiach, ťažba štrku atď. (§ 10), 
•	súhlas na niektoré činností, na ktoré nie je potrebné povolenie vodohospodárskeho orgánu (§ 13), 
•	opatrenia pri nedostatku vody (§ 16), 
•	povolenia na vypúšťanie vôd do verejných kanalizácií (§ 24), 
•	úlohy súvisiace s obmedzením práv k nehnuteľnostiam (§ 36), 
•	úlohy súvisiace s ochranou vodohospodárskych diel a zariadení slúžiacich vodnému hospodárstvu (§ 40). 

B. Na úseku dopravy

-	spravovanie autobusových staníc.

C. Na úseku životného prostredia 

-	povoľovanie výrubu stromov rastúcich  mimo les (§ 32 ods. 3 zák. č. NR SR 287/1994 Z.z.)
-	prerokúvanie priestupkov v odpadovom hospodárstve podľa § 5 ods. 3 písm. g) zákona SNR č. 494/1991 Zb. o štátnej správe v odpadovom hospodárstve, v znení neskorších predpisov,
-	rozšírenie poskytovania informácií pôvodcovi podľa § 4 ods. 5 zákona č. 238/1991 o odpadoch,
-	na úseku stavebného poriadku – zákon č. 50/1976 Zb. Stavebný zákon:
•	vykonávanie územného konania, okrem  územia vojenských obvodov a vydávanie rozhodnutia o umiestnení stavy a využití územia, o chránenej časti krajiny (chránenom území a ochrannom pásme), o stavebnej  uzávere (§ 32-40), 
•	povoľovanie výnimky z rozhodnutia o chránenom území, o ochrannom pásme a o stavebnej uzávere (§ 41 ods. 2),
•	povoľovanie zmeny právoplatného územného rozhodnutia (§ 41 ods. 1),
-	rozhodovanie o predĺžení platnosti územného rozhodnutia (§  40 ods. 2 a 3),
-	vykonávanie stavebného konania a vydávanie stavebného povolenia na stavby každého druhu bez zreteľa na ich stavebno-technické  vyhotovenie, účel a čas trvania ako aj ich zmeny, s výnimkou stavieb spadajúcich do kompetencie špeciálnych stavebných úradov (§ 120), vojenských a iných stavebných úradov (§ 121),
-	povoľovanie zmien stavieb pred dokončením (§ 68),
-	rozhodovanie o predĺžení  platnosti stavebného povolenia (§ 69),
-	povoľovanie terénnych úprav  (§ 71 ods. 1  písm. a)),
-	rozhodovanie o upustení od vytýčenia stavby oprávnenou osobou (§ 75 a 75a),
-	vykonávanie kolaudačného konania a kolaudácie stavieb, na ktoré vydal stavebné povolenie a vykonávanie kolaudácie dokončených terénnych úprav (§ 76),
-	vydávanie povolenia na predčasné užívanie stavby (§ 83),
-	odsúhlasovanie a rozhodovanie o dočasnom využívaní stavby  na skúšobnú  prevádzku pred vydaním kolaudačného rozhodnutia (§ 84),
-	rozhodovanie o zmenách v spôsobe užívania stavby, v jej prevádzkovom zariadení, v spôsobe alebo podstatnom rozšírení výroby (§ 85),
-	nariaďovanie údržby stavby (§ 86),
-	nariaďovanie nevyhnutných úprav na stavbách alebo na stavebných pozemkoch a na terénnych úpravách (§ 87),
-	nariadenie odstránenia stavieb vlastníkovi (§ 88 ods. 1)
-	povoľovanie odstránenia stavby na žiadosť vlastníkov (§ 88 ods. 2),
-	dodatočné povoľovania stavieb (§ 88a),
-	rozhodovanie  o podmienkach pre odstránenie stavby (§ 90 ods. 5),
-	vydávanie ústneho  príkazu na odstránenie stavby a zabezpečenie odstránenia stavby bez prerokovania s vlastníkmi stavby, ak sú závadným stavom stavby bezprostredne ohrozené životy osôb a ak stavbu nemožno zachovať (§ 91),
-	povoľovanie alebo nariaďovanie odstránenia terénnych úprav a informačných reklamných a propagačných zariadení (§ 93), 
-	rozhodovanie o poskytnutí štátneho stavebného príspevku (§ 95),
-	nariaďovanie vlastníkovi stavby vykonať neodkladné zabezpečovacie práce (§ 94), 
-	nariaďovanie užívateľovi stavby jej vypratanie, ak je stavba v takom stave, že bezprostredne ohrozuje život alebo zdravie osôb (§ 96),
-	zabezpečovanie výkonu štátneho stavebného dohľadu nad uskutočnením  stavby alebo jej zmeny, nad jej užívaním a pri odstraňovaní  stavby (§ 98 a nasl.),
-	nariaďovanie , odobratie a preskúšavanie vzoriek, skúšky stavby, ak je odôvodnená obava z ohrozenia verejných záujmov a prizvanie znalcov na posúdenie technicky náročných alebo neobvyklých stavieb (§ 101),
-	zrušenie stavebného povolenia na podnet štátneho  stavebného dohľadu, ak sa zistí na stavbe neodstrániteľná závada, ktorá vznikla pri uskutočňovaní stavby (§ 102 ods. 4),
-	nariaďovanie obstarania dokumentácie skutočného realizovania stavby a jej overovanie (§ 104),
-	prejednávanie priestupkov občanov a deliktov právnických a fyzických osôb oprávnených na podnikanie a ukladanie pokút podľa stavebného zákona (§ 105, 106),
-	vykonávanie vyvlastňovacieho konania a rozhodovanie o vyvlastnení stavieb, pozemkov a práv k nim potrebných na uskutočňovanie  alebo užívanie stavieb, prác a zariadení (§ 108 a nasl. 120, 121),
-	konanie o žiadosti účastníka, ktorému bol pozemok alebo  stavba vyvlastnená, o úplné alebo čiastočné zrušenie rozhodnutia o vyvlastnení, ak sa v určenej lehote nezačalo s užívaním pozemku na účel, na ktorý sa vyvlastnil (§ 116 ods. 1)
-	rozhodovanie v pochybnostiach o rozsahu oprávnenia zamestnancov stavebných úradov  ústredných orgánov štátnej správy vstupovať na pozemky a stavby za účelom plnenia úloh podľa stavebného zákona (§ 134),
-	evidovanie a zabezpečenie ukladania územných rozhodnutí, stavebných povolení, kolaudačných rozhodnutí a iných opatrení týkajúcich sa stavieb, spolu s príslušnými spismi, včítane dokladov o príp. zmenách a doplnkoch (§ 131 ods. 2, § 132),
-	konanie a uloženie opatrení na stavebnom pozemku alebo stavbe tým , ktorí majú vlastnícke alebo iné práva k susedným pozemkom alebo stavbám (§ 135),
-	vydávanie súhlasu na povolenie stavby špeciálnym stavebným úradom (§ 120).

D. Na úseku výstavby a regionálneho rozvoja

–	výstavba, správa a údržba obecných bytov,
–	zabezpečovanie tepelného hospodárstva (zák. NR SR č. 70/1998 Z.z. o energetike).

E. Na úseku sociálnych vecí

–	rozhodovanie (zákon NR SR č. 195/1998 Z.z. o sociálnej pomoci v znení neskorších predpisov - I. stupňový orgán) o:
•	poskytovaní opatrovateľskej služby občanom s nepriaznivým zdravotným stavom odkázaným na pomoc inej osoby a o úhrade za túto opatrovateľskú službu, 
•	poskytovaní starostlivosti v zariadení sociálnych služieb, ktoré zriadila obec ako svoju organizačnú súčasť, o skončení poskytovania starostlivosti v tomto zradení a o úhrade za poskytnutú starostlivosť v tomto zariadení (zákon  o sociálnej pomoci),
•	o povinnosti občana zaplatiť úhradu za poskytnutú starostlivosť v zariadení sociálnych služieb, ktoré zriadila, ak sa starostlivosť poskytla neprávom bez úhrady alebo za nižšiu úhradu,
•	povinnosti zaplatiť úhradu za opatrovateľskú službu, ktorá sa poskytla neprávom bez úhrady alebo za nižšiu úhradu,
•	povinnosti osôb „výživou povinných“ platiť úhradu za opatrovateľskú službu, ktorú poskytuje, alebo za poskytnutú starostlivosť v zariadení sociálnych služieb, ktoré zriadila ako svoju organizačnú súčasť a o výške úhrady, ak nedôjde k dohode o úhrade s týmito osobami,
•	odňatí opatrovateľskej služby, o zastavení poskytovania opatrovateľskej služby, o znížení alebo zvýšení úhrady za opatrovateľskú službu a o neplatení úhrady za opatrovateľskú službu,
–	vedenie evidencie občanov s ťažkým zdravotným postihnutím, ktorým sa poskytujú sociálne služby, 
–	vedenie automatizovaného informačného systému v oblasti svojej pôsobnosti,
–	vykonávanie štatistického zisťovania o sociálnych službách (zák. SNR č. 322/1992 Zb. o štátnej štatistike),
•	je orgánom, ktorý uzatvára dohodu o úhrade za sociálnu službu, ktorú poskytuje alebo za poskytnutú starostlivosť v zariadení sociálnych služieb, ktoré zriadila ako svoju organizačnú súčasť s výživou povinnými osobami (zák. o sociálnej pomoci),
•	vykonávanie kontroly úrovne sociálnych služieb vo svojom územnom obvode (zák. o sociálnej pomoci),
–	vypracúvanie podkladov pre spracovanie koncepcie sociálnych služieb vo svojom územnom obvode (zák. o sociálnej pomoci),
–	opatrovateľská služba (§ 18 ods. 2 písm. f)),
–	organizovanie spoločného stravovania,
–	jednorázová dávka sociálnej pomoci,
–	sociálna prevencia pre maloletých a plnoletých občanov,
–	výchovná činnosť na úseku sociálno-právnej ochrany,
–	vyhľadávacia činnosť maloletých a občanov vhodných vykonávať náhradnú rodinnú starostlivosť (§ 13 ods. 1 písm. b), c)),
–	vyhľadávacia činnosť občanov, korí potrebujú pomoc inej osoby,
–	sociálna pôžička ,
–	zriaďovanie, správa  a kontrola zariadení sociálnych služieb (§ 18),
–	klub dôchodcov (§ 18 ods. 3 písm. c)),
–	práčovňa (§ 18 ods. 3 písm. e)),
–	jedáleň pre dôchodcov (§ 18 ods. 3 písm. c)),
–	stredisko osobnej hygieny (§ 18 ods. 3 písm. d)),
–	domov - penzión pre dôchodcov (§ 18 ods. 3 písm. a)),
–	domov sociálnych služieb pre deti s denným pobytom (§ 18 ods. 2 písm. a)),
–	zariadenia chráneného bývania (§ 18 ods. 2 písm. c)).

F. Na úseku kultúry 
–	vyjadrovanie sa k návrhom na vyhlásenie a zrušenie pamiatkovo chráneného objektu a chráneného územia príslušného sídla (zák. č. 27/1987 Zb. o štátnej pamiatkovej starostlivosti),
–	súčinnosť pri ochrane a starostlivosti o pamiatky,
–	vedenie zoznamu miestnych pamätihodností,
–	zriaďovanie, správa a zrušovanie osvetových kultúrnych stredísk, hvezdární, divadiel, umeleckých súborov, kín, hudobných a výstavných siení, múzeí, knižníc, galérií (zák. NR SR č. 115/1998 Z.z. o múzeách a galériách - § 11, zák. č. 183/2000 Z.z. o knižniciach, zák. NR SR č. 384/1997 Z.z. o divadelnej činnosti - § 4, 5, zák. č. 61/2000 Z.z. o osvetovej činnosti - § 4).

G. Na úseku všeobecnej vnútornej správy

–	osvedčovanie listín a podpisov na listinách (delená kompetencia) (zák. NR SR č. 15/1993 Z.z. o osvedčovaní listín a podpisov na listinách).

H. Na úseku školstva 

–	zariaďovanie a správa predškolských zariadení,
–	zriaďovanie a správa základných umeleckých škôl,
–	menovanie riaditeľa školy,
–	prideľovanie finančných prostriedkov na tovary a služby škôl a školských zariadení vo svojej pôsobnosti, 
–	zriaďovanie  a správa zariadení ďalšieho vzdelávania.
Vo vzťahu k základným školám a školským zariadeniam (zák. č. 542/1990 Zb. o štátnej správe v školstve a školskej samospráve:
–	zriaďovanie a zrušovanie škôl a školských zariadení (§ 5 ods. 1),
–	spolupráca so štátnymi orgánmi, organizáciami a orgánmi školskej samosprávy (§ 5 ods. 3),
–	utváranie školám a školským zariadeniam potrebných materiálnych podmienok a zabezpečovanie starostlivosti o existujúci fond budov škôl a školských zariadení vo svojej pôsobnosti, ak  je to hospodárnejšie a účelnejšie umožňovanie vykonávať uvedené činnosti riaditeľovi školy vo vlastnej pôsobnosti (§ 5 ods. 5 písm. a)),
–	zabezpečovanie novej investičnej výstavby a údržby škôl a školských zariadení vo svojej pôsobnosti (§ 5 ods. 5 písm. b)),
–	zostavovanie plánu a rozpočtu (vrátane nákupu didaktickej techniky) škôl a školských zariadení v oblasti prevádzky a údržby školy a školských zaradení vo svojej pôsobnosti,
–	prideľovanie cirkevným a súkromným školám a školským zariadeniam finančných prostriedkov - vykonávanie kontroly hospodárenia (§ 5 ods. 5 písm. d)),
–	zabezpečovanie stravovania detí a žiakov v školách a školských zariadeniach vo svojej pôsobnosti (§ 5 ods. 5 písm. g)),
–	zabezpečovanie organizácie, prevádzky, ekonomiky a kontroly v hospodárskej činnosti zariadení školského stravovania (§ 5 ods. 5 písm. h)),
–	vykonávanie komplexnej kontroly činnosti na úseku hospodárenia s pridelenými finančnými a materiálnymi  prostriedkami, vnútornej vybavenosti škôl a školských zariadení (§ 5 ods. 5 písm. k)),
–	spracúvanie a poskytovanie požadovaných informácií  v oblasti hospodárskeho riadenia a štatistiky (informatiky) orgánom štátnej správy,
–	vytváranie podmienok pre zápis do I. ročníka ZŠ, riešenie a vydávanie opatrení pri zanedbaní povinnej školskej dochádzky a starostlivosti rodičov o dieťa,
–	vyjadrovanie sa k zmluvám o prenájme školských budov a miestností (telocviční), priľahlých priestorov škôl a školského zariadenia,
–	riešenie prijímania a prepúšťania nepedagogických zamestnancov školy a školského zariadenia, 
–	riešenie mzdových otázok nepedagogických zamestnancov škôl a školských zariadení vo svojej pôsobnosti,
–	určovanie spádového obvodu určujúceho prijímajúci počet detí do predškolského zariadenia, 
–	rozhodovanie o prijatí  dieťaťa do školy, ktoré dovŕšilo 6 rok veku v čase od začiatku školského roku do konca kalendárneho roku,
–	vybavovanie  sťažností, podnetov a petícií občanov pre úsek školstva, v prípade potreby požiada o pomoc pri šetrení sťažností, podnetov a petícií štátnu školskú inšpekciu alebo školský úrad (zák. č. 152/1998 Z.z. o sťažnostiach),
–	delená kompetencia  (spolu so školským úradom) - rozhodovanie v druhom stupni, ak v prvom stupni rozhoduje riaditeľ školy o 
–	prijatí žiaka na školu,
–	povolení absolvovať časť štúdia na škole obdobného typu v zahraničí,
–	odklade povinnej školskej dochádzky žiaka,
–	oslobodení žiaka od povinnej školskej dochádzky,
–	určení príspevku zákonného zástupcu žiaka na čiastočnú úhradu nákladov za starostlivosť poskytnutú mládeži v škole a školskom zariadení (ďalšie právne predpisy: zák. č. 279/1993 Z.z. o školských zariadeniach, zák. č. 29/1984 Zb. školský zákon).

CH. Na úseku zdravotníctva
–	zakladanie a správa zdravotníckych zariadení v súlade s ustanovenou sieťou pracovísk napojených na verejné zdroje(zák. č. 277/1994 Z.z. o zdravotnej starostlivosti),
–	podieľanie sa na preventívnych programoch).